SKRIFTLIG FORESPØRGSEL E-1472/01

af Cristiana Muscardini (UEN) til Kommissionen

(18. maj 2001)

Om: Økonomisk støtte til den palæstinensiske selvstyremyndighed

Ifølge udtalelser fra ambassadør Pierre Schori om situationen i Mellemøsten og det palæstinensiske spørgsmål har den humanitære situation i de palæstinensiske områder fået samme omfang som den økonomiske krise, der er blevet uacceptabel.

Den 26. februar i år vedtog EU at hæve den såkaldte Cash Facility-fond med 60 mio. EUR, som blev udbetalt direkte til den palæstinensiske selvstyremyndighed, og som blev lagt til de 30 mio. EUR, der allerede var blevet udbetalt.

Kommissionen anmodes derfor om:

1. at bekræfte, at hjælpen rent faktisk er nået frem til den nødlidende del af den palæstinensiske befolkning

2. at kræve en detaljeret redegørelse for den bistand, den palæstinensiske selvstyremyndighed har modtaget som led i det internationale samarbejde

3. at den palæstinensiske selvstyremyndighed træffer effektive foranstaltninger til bekæmpelse af korruptionen og sikre større gennemsigtighed.

Svar afgivet på Kommissionens vegne af Christopher Patten

(27. juli 2001)

I lyset af den forværrede situation i de palæstinensiske områder og Israels fortsatte fastfrysning af indtægtsoverførslerne til Den Palæstinensiske Myndighed besluttede Kommissionen den 13. december 2000 at oprette en ny særlig kontantfacilitet på 90 mio. EUR under budgetpost 47-100 (MEDA). Den første tranche (30 mio. EUR) under dette nye instrument kom til udbetaling den 23. januar 2001 i form af et tilbagebetalingspligtigt forskud.

Den 13. marts 2001 besluttede Kommissionen at konvertere de resterende 60 mio. EUR under den særlige kontantfacilitet til direkte budgetstøtte. Denne beslutning var en opfølgning på konklusionerne fra Rådets (generelle anliggender) møde den 26. februar 2001, hvori EU opfordredes til i fuldt omfang at udnytte midlerne under den særlige kontantfacilitet med henblik på at undgå, at det palæstinensiske selvstyre skulle bryde sammen såvel økonomisk som institutionelt. Foranstaltningen skulle gennemføres inden for rammerne af en koordineret international indsats under ledelse af ad hoc-kontaktudvalget og under forudsætning af, at det palæstinensiske selvstyre traf foranstaltninger med det formål at bekæmpe korruptionen, øge gennemsigtigheden i de demokratiske instanser samt forbedre regeringsførelsen. Kommissionen og Den Palæstinensiske Myndighed undertegnede den 31. maj 2001 tillægget til finansieringsaftalen om den særlige kontantfacilitet II, hvorved den konverteredes til budgetstøtte.

Den ovennævnte bistand har til formål at støtte Den Palæstinensiske Myndigheds stramme økonomiske politik ved at sikre, at der er midler til rådighed til bl.a. lønninger til offentlig ansatte og til udgifter inden for det sociale, uddannelsesmæssige, sundhedsmæssige og andre nøgleområder, som Den Palæstinensiske Myndighed har ansvaret for. Vedtagelsen og gennemførelsen af den stramme økonomiske politik overvåges af Den Internationale Valutafond og er en forhåndsbetingelse for udbetalingen af bistanden. Udover EU har andre donorer, heriblandt Norge og adskillige arabiske lande, bidraget til budgetstøtten.

Endvidere er det en forudsætning for udbetalingen af budgetstøtten, at Den Palæstinensiske Myndighed vedtager en række foranstaltninger med henblik på at forbedre den finansielle forvaltning, øge gennemsigtigheden, bekæmpe korruptionen samt sikre en effektiv gennemførelse af den stramme økonomiske politik. Disse foranstaltninger indbefatter bl.a. reformer af Den Palæstinensiske Myndigheds personalepolitik og iværksættelse af en reform af pensionssystemet.